S A J T Ó K Ö Z L E M É N Y

Átadás a legújabb fejlesztések után a Baptista Szolgáltató Centrumban

Budapest – Ünnepélyes külsőségek mellett augusztus 17-én 10 órakor átadták a Baptista Szolgáltató Centrum mosodáját és népfürdőjét, s ezzel komplex szolgáltató központtá vált a telephely.

Kőbányán, a Maglódi utcában a helyi önkormányzattal együttműködésben tevékenykedik a Baptista Szolgáltató Centrum, ahol rendszeresen több száz szegény ember jut meleg ételhez, ahol egy programnak köszönhetően rászorult segít rászorultat. Az összefogás eredményeként a legjobban nélkülözők egyéni esetkezelése, szociális ügyeinek intézése is megvalósul, a ruhaadományok felhasználásával ruhacserére is igényt tarthatnak azok, akik nehéz élethelyzetbe kerültek. Idén augusztusra jelentősen bővült a segítségnyújtás köre. Korábban felmérték az igényeket, és a tapasztalatok alapján történtek a fejlesztések, így valósult meg a Belügyminisztérium által támogatott szociális mosoda és a népfürdő, s ezzel komplex szolgáltató központtá vált a telephely. A fejlesztés egy 50 fős hajléktalan mintaprogram része.

Egy sátorban kezdődött 2014 decemberében az első ételosztás, majd 2015 szeptemberében megépült a jelenlegi étkezde, ahol naponta mintegy 650 adag ételt osztanak ki. Az avatással újabb jelentős állomásához érkezett a tevékenység, amely a nehéz élethelyzetbe került embertársaink érdekében folyik a Baptista Szolgáltató Centrumban.

Miletics Marcell, a Baptista Szeretetszolgálat Utcafront programjának vezetője köszöntőjében bemutatta a fejlesztés részleteit és jelentőségét, s hozzátette, a tervek között egy fodrászat, majd később egy komposztáló üzem és egész évben működő virágkertészet, egy szomszédos épületben a támogatott lakhatás megvalósítása is szerepel. Weeber Tibor, Kőbánya alpolgármestere arra emlékeztetett, hogy a legtöbbünknek van hová hazamennie, van lakás, ami vár minket és az otthon biztos pontot jelent az életben. Az ilyen fejlesztések, mint amilyen a Maglódi úti telephelyen megvalósult, a hajléktalanok számára jelent biztos pontot. Szenczy Sándor, a Baptista Szeretetszolgálat elnöke felidézte a segélyszervezet múltját, s azt mondta: néha csodák történnek a közös munka nyomán, s bizony 20-30 különböző részletnek kell eredményesen megvalósulnia ahhoz, hogy megszülethessen egy ilyen projekt. György István, Budapest Főváros kormánymegbízottja az avatáson arról beszélt, hogy a szolidaritás infrastruktúráját teremtjük meg együtt. Az állam működésének egyik mércéje, miként bánik a leggyengébbekkel, azokkal, akik a leggyengébb láncszemet jelentik a társadalomban. Hervay Judit, a Belügyminisztérium programkoordinációs osztályvezetője arról szólt, nagyon jó látni, hogy sikeresen működnek a közfoglalkoztatási programok. Felidézte, amikor másfél éve szembesültek a Baptista Szeretetszolgálat elképzeléseivel, látták, hogy részükről a feladat, a segélyszervezet részéről pedig a megoldás egymásra talált.

Budapest, 2016. augusztus 17.

További információ:

Révész Szilvia

Baptista Szeretetszolgálat

Kommunikációs igazgató

06 20 886 37 52

szilvia@baptistasegely.hu